
<סדר היום:>
<צו הבלו על דלק (פטור והישבון)(תיקון), התשע"ז-2016>
נכחו:

<חברי הוועדה:> 
משה גפני – היו"ר
חברי הכנסת:
עליזה לביא
<מוזמנים:> 
	מנהל מינהל הדלק והגז, משרד התשתיות הלאומיות, האנרגיה והמים
	–
	חן בר יוסף

	יועצת משפטית, משרד התשתיות הלאומיות, האנרגיה והמים
	–
	חגית אייזנמן מלכה

	רפרנט אנרגיה, משרד האוצר 
	–
	אסף קזקוב

	ממונה בלו, רשות המסים, משרד האוצר 
	–
	רוית נעים

	 עו"ד-מח' יעוץ וחקיקה, משרד המשפטים 
	–
	סופי שרית פלבר

	מנכ"ל הרבנות הראשית, משרד לשרותי דת 
	–
	משה דגן

	מנהל תחום בכיר תכנון ומדיניות, רשות המסים, משרד האוצר 
	–
	קובי בוזו

	עוזרת ראשית מחלקה משפטית, רשות המסים, משרד האוצר 
	–
	לילי אור

	כלכלן אנרגיה ותשתיות, התאחדות התעשיינים בישראל 
	–
	אלעד נצר

	יו"ר ארגון הגג המוניות 
	–
	יהודה בראור

	קשרי כנסת שלטון מקומי, מרכז השלטון המקומי 
	–
	פנחס קבלו


<ייעוץ משפטי: >
שגית אפיק; שלומית ארליך
<מנהל הוועדה:>
טמיר כהן
<רשמת פרלמנטרית:>
שרון רפאלי
<
צו הבלו על דלק (פטור והישבון) (תיקון), התשע"ז-2016>
<היו"ר משה גפני:>
צהריים טובים. אני מתכבד לפתוח את ישיבת ועדת הכספים. על סדר היום צו הבלו על דלק (פטור והישבון)(תיקון), התשע"ז-2016. מי מציג את הצו? 

<קובי בוזו:>
צהריים טובים. אני קובי בוזו מרשות המסים. 
<היו"ר משה גפני:>
אני רוצה להגיד לך ובאמצעותך לכולם – אנחנו לא נדרשים לעבוד מהר יותר ממשרדי הממשלה. המנכ"ל דיבר אתי על הצו. 
<קובי בוזו:>
איזה מנכ"ל? משרד האנרגיה? 

<היו"ר משה גפני:>
כן. 

<קובי בוזו:>
אני מרשות המסים. 

<היו"ר משה גפני:>
לא משנה. אני אומר גם לכם. אנחנו לא נדרשים לעבוד מהר יותר מהממשלה. אז הממשלה יכולה להכין צו במשך שנתיים, להגיש לנו את זה באיזה יום בשבוע, ואתם רוצים שאנחנו נאשר לכם את זה בתוך שלושה ימים. זה בסדר. זה סימן שאתם מאוד מעריכים אותנו. 

<קובי בוזו:>
גם אנחנו, אבל עבדנו על זה זמן קצר, ולא שנתיים. 
<היו"ר משה גפני:>
כמה זמן? 

<קובי בוזו:>
לפני כחודש - -

<היו"ר משה גפני:>
אז לנו מגיע שבועיים? 

<קובי בוזו:>
אני מסכים אתך.

<היו"ר משה גפני:>
בסדר, אבל אנחנו מביאים את זה מיד. בבקשה. לא לדבר בפלאפון. 

<קובי בוזו:>
פשוט משרד האנרגיה לא כאן. אבל בסדר, אני אציג. 

<שגית אפיק:>
מנהל מינהל הדלק לא פה? 

<קריאה:>
מחפש חנייה. 

<קובי בוזו:>
הם ייכנסו. אני יכול להציג את זה בינתיים. 

<היו"ר משה גפני:>
תציג. אם הם לא יגיעו אני לא אאשר. יש גבול. בבקשה.

<קובי בוזו:>
לפני שבועות ספורים פנו אלינו ממשרד האנרגיה, ואמרו שהתקבלה החלטת ממשלה להגדיל את מלאי החירום של הדלק במדינת ישראל. כשמשרד האנרגיה פנה אלינו הוא ביקש שנייבא את הדלק מחו"ל ולראות שזה אכן פטור ממס קנייה או מבלו. אצלנו גם בצו תעריף המכס וגם בצו הטלת בלו הדלק חייב בבלו אם זה נרכש בייצור מקומי או במס קנייה אם הוא נרכש ביבוא. כדי לפטור את הדלק ממסים נדרש התיקון שמונח כאן לפניכם. למעשה, אנחנו קובעים כאן פטור מבלו על דלק שיירכש כמלאי חירום בהחלטת ממשלה. 
<היו"ר משה גפני:>
אני הבנתי שאם הצו הזה לא יאושר אז בעצם ישלמו - -

<קובי בוזו:>
אז ברגע שהוא יקנה בייבוא הוא יצטרך לשלם מס קנייה. אחרי שהצו הזה יאושר אנחנו נעשה תיקון לצו תעריף המכס. נתקן שם ונוסיף פרט מכס שהוא יוכל לייבא שם את הדלק בפטור ממס קנייה. באמצעות הצו הזה הוא יוכל לקנות גם ברכישה מקומית דלק ופטור ממס קנייה. זאת אומרת כמו שאמרת, אם לא תאשרו את הצו הזה אז למעשה הוא יצטרך לשלם בלו. אם מדובר על בנזין זה שלושה שקלים לכל ליטר. 

<היו"ר משה גפני:>
אז מתי תביאו? 

<קובי בוזו:>
אחרי שיאושר כאן הצו הזה אנחנו צריכים להחתים את השר על הצו הנוכחי, ובנוסף יש לנו צו נוסף שנחתים אותו על צו תעריף המכס. אלה שני צווים שהוא יחתום עליהם. נצטרך לפרסם את זה ממש מהר. 

<היו"ר משה גפני:>
הצו השני צריך אישור של הוועדה? 

<קובי בוזו:>
לא. 

<היו"ר משה גפני:>
שגית ושלומית, אתן מכירות את זה? 

<שגית אפיק:>
צו הפחתה לא צריך אישור שלנו. 

<היו"ר משה גפני:>
אה, זה צו הפחתה. 

<קובי בוזו:>
גם על זה מדובר פה. 

<היו"ר משה גפני:>
מנהל מינהל הדלק הגיע? 
<חגית אייזנמן מלכה:>
היועצת המשפטית הגיעה. 
<היו"ר משה גפני:>
מנהל מינהל הדלק לא אמור להגיע? 

<חגית אייזנמן מלכה:>
לדעתי, הוא לא יצליח להגיע. 

<היו"ר משה גפני:>
למה? 

<חגית אייזנמן מלכה:>
כי הוא מתזז בין חמש ישיבות. אבל הנציגות כאן היא די בכירה, לצורך העניין. 

<היו"ר משה גפני:>
אני בעד הנציגות. בכלל, יועצות משפטיות אצלי זה דרגה ראשונה, ובמיוחד יועצים משפטיים. אבל אני לא מתכוון לאשר את זה אם מנהל מינהל הדלק לא מגיע. כשהוא יגיע אנחנו נכנס את הוועדה מחדש. תודה רבה. 

<חגית אייזנמן מלכה:>
אני מכבדת את הוועדה, אבל אני חושבת ש- - 

<היו"ר משה גפני:>
מנהל מינהל הדלק יבוא לוועדה. הוא יכול לתזז בין חמש ישיבות. שאול מרידור הסביר לי שזה הדבר הכי חשוב במדינת ישראל. אז עם כל הכבוד, אנחנו לא עובדים במשרדי הממשלה. כשהוא יגיע נכנס את הוועדה מחדש. 

<חגית אייזנמן מלכה:>
נכון שזה אחד הדברים הכי חשובים - -

<היו"ר משה גפני:>
אין לי טענות. הכול בסדר. 

<חגית אייזנמן מלכה:>
יש פה עניין של מלאי חירום של מדינת ישראל שעומד על הפרק. אני לא חושבת שהנוכחות של מנהל מינהל הדלק - -

<היו"ר משה גפני:>
הישיבות שבהן הוא נמצא הן יותר חשובות ממלאי החירום? 

<חגית אייזנמן מלכה:>
האמת שאני לא יודעת. לא בדקתי אתו מהן הישיבות שהוא נמצא בהן. 

<היו"ר משה גפני:>
גם אני לא. כשהוא יבוא נאשר את זה. 

<חגית אייזנמן מלכה:>
מבחינתו כשיש יועצת משפטית שבאה ומייצגת - -

<היו"ר משה גפני:>
נגמר העניין. תודה רבה. סיימנו את הדיון בעניין הזה. כשהוא יגיע נקיים את הדיון מחדש. זה יהיה עוד היום אם הוא יגיע. אם הוא לא מגיע לא יהיה. 

<(הישיבה נפסקה בשעה 12:07 ונתחדשה בשעה 12:15.)>
<היו"ר משה גפני:>
אני מחדש את הישיבה. אני מבקש שיקראו למישהו מהלשכה המשפטית. 

אני לא נוזף באף אחד, אבל אני לא אוהב שנוזפים בנו. אמרתם שזה חירום. שאול מרידור דיבר אתי מחו"ל. אם זאת תמונת המצב אז הייתם צריכים להיות פה. אני קבעתי את הישיבה מהר. מדובר על עניין של חירום ולכן שמתי את זה. לא הייתי שם את זה כי אנחנו נמצאים בדיוני תקציב. בבקשה, מנהל מינהל הדלק. 
<חן בר יוסף:>
ראשית, אדוני צודק. התנצלותי. אני כבר רבע שעה מחפש חנייה מסביב למשכן. 

<היו"ר משה גפני:>
לא  יעזור לי לפריימריז שתגיד שאני צודק.

<חן בר יוסף:>

טוב, בשביל התחושה הטובה של תחילת הדיון. 

<היו"ר משה גפני:>
לא, אין לי תחושה. מנהל מינהל הדלק צריך להיות כאן. אני מכבד את כל הנוכחים. אבל אתה צריך להיות כאן. אנחנו הולכים לאשר את זה מהר. 

<חן בר יוסף:>
צודק. 

ענייננו בבקשה שלנו מרשות המסים אחרי שהופתענו לגלות שאף על פי שאנחנו מחזיקים במלאי לצורכי הבטחת ביטחונה של מדינת ישראל במצב של כשל אספקה, והמלאי זה פטור מבלו. כשבאנו להגדיל את כמות המלאי בעקבות החלטת ממשלה שקבעה שזה נדרש, הסתבר שאמנם אנחנו פטורים מבלו אבל לא פטורים ממס קנייה. המלאי העתידי שאנחנו עתידים לרכוש - -

<רוית נעים:>
לא פטורים מבלו ולא ממס קנייה. 

<חן בר יוסף:>
גם וגם. 

לענייננו לצורכי הגדלת המלאי אנחנו צריכים פטור מבלו. המלאי הזה, להבדיל מדלקים שנרכשים באופן שוטף במשק, אינו מיועד לשימוש, אלא מיועד להיות מאוחסן. לכשישתמשו בו ישלמו עליו בלו כדין. אבל בשלב שבו רק מאחסנים אותו אין צורך בהכפלת - - 

<היו"ר משה גפני:>
אבל בישיבה שהתקיימה לפני כמה דקות הבנתי שאתם תצטרכו לעשות עוד צו אחרי שזה יאושר. 

היועצת המשפטית, את יכולה להגיד?  

<רוית נעים:>
אני מהלשכה המשפטית ברשות המסים. אנחנו מתקנים את צו הבלו על דלק (פטור). לאחר מכן - -

<היו"ר משה גפני:>
רגע, אני כבר התבלבלתי. 

<רוית נעים:>
הצו שמונח לפניך הוא תיקון לצו הבלו על דלק. אנחנו מתקנים את צו הבלו על דלק (פטור), ומוסיפים סעיף שייתן פטור מבלו לדלק הזה שישמש כמלאי לשעת חירום. במקביל נעשה תיקון בצו תעריף המכס שזה צו שהוא הפחתה, ולפיכך לא דורש אישור ועדת כספים מראש. 
<היו"ר משה גפני:>
תודה. היועצת המשפטית של מנהל הדלק, בבקשה. 
<חגית אייזנמן מלכה:>
אין לי הרבה מה להוסיף. משרד התשתיות הלאומיות מחזיק היום מלאי חירום שהוא רכש מחברות הדלק. ההסדר החקיקתי הוא שונה, ולכן יש את זה גם בהסדר הבלו שהיה קיים עד היום. אנחנו לא היינו מודעים לזה. לכן עכשיו גם התיקון הדחוף. 
<היו"ר משה גפני:>
עוד מישהו רוצה להוסיף? 

<קובי בוזו:>
אני רק רוצה להגיד שכתבנו קודם שהמלאי ישמש מכוח החלטת ממשלה. זאת אומרת - - - 

<קריאה:>
או חוק. 

<קובי בוזו:>
או חוק. אז גם הדלק יהיה פטור כל עוד הוא ישמש כמלאי. כתבנו כאן גם כמה תנאים שמדובר במלאי חדש שיאוחסן במקומות ייצור שאנחנו מפקחים עליהם. מדובר לא רענון של מלאי - - - של מלאי קיים.
<היו"ר משה גפני:>
את שומעת, עליזה? 

<עליזה לביא (יש עתיד):>
כן. שלחו לי בדיוק משהו. אתה רוצה לדעת מה שלחו לי? 
<היו"ר משה גפני:>
לא, לא. 

<עליזה לביא (יש עתיד):>
"זינוק בשכר ראשי המועצות הדתיות" - -

<היו"ר משה גפני:>
את מערבת שמחה בשמחה. זה הדבר הבא. 

יש לך היכולת להפיל את זה עכשיו. מדובר על משהו אחר, לא על משרד הדתות. אנחנו כבר מקיימים את הדיון. למקוואות משתמשים בדלק לא חירום, אלא רגיל. אז יש לזה איזושהי נגישות. בקיצור, מדובר על מלאי חירום של הדלק. שאול מרידור התקשר אלי מחו"ל. הם באו לכאן כולם – מנהל מינהל הדלק ורשות המסים כדי לפטור אותם כדי שהמלאי הזה יהיה כי הוא מלאי חירום. במקביל ייצא צו שלא יצטרכו לשלם על המלאי הזה מכס. אם את מתנגדת תגידי לי. אם את לא מתנגדת אז גם תגידי לי. 

<עליזה לביא (יש עתיד):>
אני חושבת ששנינו לא מתנגדים, נכון? 
<היו"ר משה גפני:>
מי בעד אישור צו הבלו על הדלק (פטור והישבון)? מי נגד? מי נמנע? 

הצבעה

בעד הצו – פה-אחד
נגד – אין
נמנעים – אין 

<צו הבלו על דלק (פטור והישבון) (תיקון), התשע"ז-2016, אושר>.
<היו"ר משה גפני:>
בעד- פה-אחד, אין מתנגדים, אין נמנעים. צו הדלק אושר. תודה רבה לכם. 

<הישיבה ננעלה בשעה 12:30>

